**Видове приказки. Модел на вълшебната приказка**

**І. Вид на урока** – урок за упражнение с елементи на обобщение. / Урокът е подходящ за ЗИП/.

**ІІ. Дидактически форми на обучение**: разказ; беседа; анализ; синтез; наблюдение / презентация с обобщаващ характер /.

**ІІІ. Цели на урока:**

1. **Образователни:**

А) Учениците да разпознават отделните видове приказки:

- според съдържанието им ( за животни, вълшебни, битови);

- според създателите им (фолклорни, авторизирани, авторски).

Б) Учениците да осмислят модела на вълшебната приказка:

- начална формула;

- персонажите;

- онеправданите доказват, че заслужават доверие и уважение;

- доброто винаги побеждава;

- щастливият завършек; сватба.

 **2. Възпитателни задачи:**

 Свързват се с общочовешките добродетели: скромност, трудолюбие, състрадание, доброта и др. Да разграничават доброто от злото и осмислят, че злото се наказва, а доброто се възнаграждава.

 **3. Развиващи:**

 А) Надграждат се знания за видовете приказки и за модела на вълшебната приказка.

 Б) Учениците развиват своите творчески способности, като се опитат сами да съчинят приказка /по избор/.

**ІV. Предварителна подготовка за урока:**

1. Определят се трима ученици, които да разкажат по една приказка – съответно за животни, вълшебна и битова /желателно е да бъдат по-кратки, за да стигне времето/. Примерни текстове:
* Приказка за животни ,,Врабчето и лисицита”;
* Вълшебна приказка ,,Главчо”;
* - битова ,,Неволята”.
1. Двама-трима ученици също трябва да са прочели предварително приказката ,,Главчо” и да докладват своите наблюдения – по какво тази приказка прилича на приказките ,,Тримата братя и златната ябълка” и ,,Котаракът в чизми” и по какво се различават.
2. Изготвяне на презентация, която обобщено последните 10 минути от часа представя казаното по време на урока.

**V. Ход на урока:**

**1. Първа учебна ситуация** – поставяне на темата и задачите, които трябва да се изпълнят през часа.

А) Устен преразказ /или писмен/ от ученик на приказката за животни.

Б) Въпроси към учениците от целия клас:

 - Кои са героите? /хора или животни/ Какви качества проявяват?

 - Познават ли хора с подобно поведение?

 - Справедливо ли е наказана лисицата така жестоко?

**Изводи:** Героите са животни, но са представени като хора – мислят, говорят, чувстват (олицетворение). Приказките за животни съдържат поука. Учениците могат да споделят и за други приказки за животни и да посочат приликите с приказката ,,Врабчето и лисицата”.

1. **Втора учебна ситуация** – преразказ /устен или писмен/ на вълшебна приказка / ,,Главчо”/

Въпроси към учениците:

* Как започва приказката?
* Кои са героите?
* Какво нарушава семейната хармония / нормален живот/?
* Как реагират братята?
* Кой от братята се справя с бедата?
* Как реагират другите двама? Защо?
* С каква трудна задача се справя героят /най-малкият брат/?
* Заслужена ли е наградата му?
* Как завършва приказката? /Обяснение от учителя, че заради преодоляване на препятствията, героят е възнаграден и може да се ожени, т. е. да премине в другата социална група – групата на възрастните, защото доказва, че е отговорен.

**Въпрос към учениците:** Сещате ли се и за други вълшебни приказки, в които се случват подобни неща?

**Извод:** Всички вълшебни приказки имат сходен модел. Целта им е да внушат, че доброто и справедливостта винаги побеждават и се възнаграждават.

1. **Трета учебна ситуация.**

А) Преразказ на битова приказка /устен или писмен/;

Б) Въпроси към учениците:

- Кои са героите? /обикновени хора, показани в някаква житейска ситуация/;

- Кои човешки качества се утвърждават? /или осмиват, отричат/;

- Какво се опитва да внуши фолклорният разказвач?

**Извод:** Приказки, в които се разглеждат човешките взаимоотношения и се утвърждават човешки добродетели или се осмиват човешки недостатъци са битови. / Знаят ли други битови приказки./

1. **Четвърта учебна ситуация** – презентация, с която се обобщават видовете приказки според тяхното съдържание. Учителят обяснява, че приказките се делят и на няколко вида според техните създатели:

А) фолклорни;

Б) авторизирани;

В) авторски.

 **5. Пета учебна ситуация**. Задаване на домашна работа:

 А) Да съчинят приказка по избор (за животни, вълшебна или битова);

 Б) които не могат да съчинят приказка, да разкажат приказка, като направят характеристика на героите; поуката.

 **6. Шеста учебна ситуация** – оценяване работата на учениците.

**Урокът е разработен от старши учител по БЕЛ Христина Попаркова**